  Майя Бывальцева 8-тӥ инвожое Дэбес ёросысь Сюрногуртын «Вал вылын биатлон» II улосвылкуспо фестиваль ортчоз. Со сярысь муниципал кылдытэтлэн нимлыко сайтаз ивортэмын. Фестиваль улсын конкуръя но биатлонъя ӵошатсконъёс ортчозы, вал вылын возьматонъёс радъяськозы. Озьы ик «Сюрногурт. Разгуляй» площадка ужалоз, отын калык кырӟанъёсты кылзыны, йӧскалык сиён-юонъёсын, киужъёсын, эктонъёсын тодматскыны, калык шудонъёсъя мастер-классъёсы пыриськыны луоз. Со сяна, ӝытазе «Рок Сибирского тракта» крезьгуро фестиваль гудыртоз. Биатлонэ пыриськисьёс нырысь ик 1 сюрс 500 метрез вал вылын ортчозы, собере сылыса 10 метр кемысен вить мишеньёсы ыбылозы (ворсатэк кельтэм понна штраф кругъёс чакламын) но эшшо 1 сюрс 500 метре ворттозы. Конкурын но биатлонын вормисьёсты но призёръёсты кубокъёсын но дипломъёсын пусъёзы. Ватка выжыысь вал вылын устоез пыриськись Дэбес ёрослэн тӧроезлэсь нимысьтыз кузьым басьтоз. «Вал вылын биатлон» фестивальлэн ужпумъёсыз – вал вордон удыс пала саклыкез кыскон, Удмуртиын вал вылын ворттылон спортэн вӧлмытон но азинтон, ёросэ туристъёсты но коньдэт палэнысь уксё кыскон. Фестивальлэн радлыкеныз но пыриськисьёслы куронъёсын муниципал кылдытэтлэн сайтаз тодматскыны луоз. Куриськонъёсты 31-тӥ куартолэзёзь kultura-deb@mail.ru электрон почтая куто. Тодэ вайытом, пӧсьтолэзе Кез ёросын «Яратоно удмурт кыл» фестиваль ортчоз. Тегъёс: Спорт Лулчеберет Дэбес Биатлон Удмуртия валъёс  